ai4bharat/Pralekha huggingface dataset:
स्वास्थ्य एवं परिवार कल्याण मंत्रालय
डॉ. मनसुख मांडविया ने स्वदेशी प्रौद्योगिकी के लिए अनुसंधान और विकास  में पारस्परिक सहयोग की संभावनाओं पर चर्चा के लिए केंद्रीय स्वास्थ्य मंत्रालय, रसायन एवं उर्वरक मंत्रालय और प्रौद्योगिकी विकास बोर्ड की बैठक की अध्यक्षता की
नवीन स्वदेशी प्रौद्योगिकी हमें माननीय प्रधानमंत्री के 'नए भारत' के विजन की ओर दृढ़ता से प्रेरित करेगी- डॉ. मनसुख मांडविया
केंद्रीय स्वास्थ्य और परिवार कल्याण, रसायन एवं उर्वरक मंत्री डॉ. मनसुख मांडविया ने विज्ञान और प्रौद्योगिकी विभाग के तहत काम करने वाले प्रौद्योगिकी विकास बोर्ड की बैठक की अध्यक्षता की। इस दौरान एक प्रस्तुति में बताया गया कि प्रौद्योगिकी विकास बोर्ड अनुसंधान एवं विकास  गतिविधियों के लिए किस तरह स्वास्थ्य एवं परिवार कल्याण मंत्रालय और रसायन एवं उर्वरक मंत्रालय के साथ पारस्परिक सहयोग विकसित कर सकता है।
इस अवसर पर बोलते हुए, डॉ. मनसुख मांडविया ने कहा, 'हमें आत्मनिर्भर भारत की भावना के तहत अनुसंधान कार्यों को बढ़ावा देने के लिए मिलकर काम करना चाहिए। रसायन क्षेत्र के अलावा हमें दवा और स्वास्थ्य के क्षेत्र में ऐसे सेक्टरों की पहचान करनी चाहिए, जहां आपसी सहयोग से स्वदेशी प्रौद्योगिकियों को विकसित कर उन्हें अपनाया जा सके।'
बोर्ड की गतिविधियों का विस्तार करने और इसके कामकाज को और अधिक प्रभावी बनाने की आवश्यकता पर जोर देते हुए, डॉ. मनसुख मांडविया ने प्रौद्योगिकी विकास बोर्ड को भारत के सभी औद्योगिक समूहों तक पहुंच बनाने और छोटे व बड़े उद्यमियों के बीच जागरूकता फैलाने की सलाह दी। उन्होंने आगे कहा, 'हमें उन्हें इस बारे में सूचित और शिक्षित करना चाहिए कि कैसे प्रौद्योगिकी विकास बोर्ड उनकी नवीन स्वदेशी तकनीक को विकसित करने में मदद कर सकता है। इससे सकारात्मक परिणाम सामने आएंगे और देश को माननीय प्रधानमंत्री श्री नरेन्द्र मोदी के 'आत्मनिर्भर भारत' के विजन को साकार करने की दिशा में आगे बढ़ने में मदद मिलेगी।'
बैठक में यह भी फैसला किया गया कि स्वास्थ्य और परिवार कल्याण मंत्रालय तथा रसायन एवं उर्वरक मंत्रालय से संबंधित अनुसंधान एवं विकास कार्यों को बढ़ावा देने के लिए, दोनों मंत्रालयों के विभिन्न विभाग, प्रौद्योगिकी विकास बोर्ड और अन्य हितधारकों के साथ नियमित बैठकें करेंगे। वे संबंधित क्षेत्रों में स्वदेशी प्रौद्योगिकी विकसित करने की संभावनाओं का पता लगाएंगे और पारस्परिक सहयोग के लिए संभावित क्षेत्रों की पहचान भी करेंगे।
प्रौद्योगिकी विकास बोर्ड के बारे में:
विज्ञान और प्रौद्योगिकी मंत्रालय के तहत भारत सरकार द्वारा वर्ष 1996 में प्रौद्योगिकी विकास बोर्ड का गठन किया गया था। इसका उद्देश्य स्वदेशी प्रौद्योगिकियों के विकास और व्यावसायीकरण को बढ़ावा देने के साथ-साथ आयातित प्रौद्योगिकी को अपनाने की प्रक्रिया को बढ़ावा देना है। प्रौद्योगिकी विकास बोर्ड इन गतिविधियों के लिए तकनीकी और वित्तीय सहायता भी प्रदान करता है।
बैठक में श्री राजेश भूषण, केंद्रीय स्वास्थ्य सचिव, श्रीमती एस. अपर्णा, सचिव, औषध विभाग, श्रीमती आरती अहूजा, सचिव, रसायन एवं पेट्रोरसायन विभाग, डॉ. श्रीवारी चंद्रशेखर, सचिव, विज्ञान एवं प्रौद्योगिकी विभाग और अध्यक्ष, प्रौद्योगिकी विकास बोर्ड और सचिव, प्रौद्योगिकी विकास बोर्ड राजेश कुमार पाठक समेत तीनों मंत्रालयों के वरिष्ठ अधिकारी शामिल हुए।
विज्ञान एवं प्रौद्योगिकी मंत्रालय
जैव प्रौद्योगिकी विभाग  के सचिव के नेतृत्व में भारतीय प्रतिनिधिमंडल ने भारत –अमेरिका वैक्सीन कार्य योजना के संयुक्त कार्य समूह की 34वीं बैठक के लिए 11 और 12 अक्टूबर 2022 को एनआईएच, यूएसए का दौरा किया है
जैव प्रौद्योगिकी विभाग  राष्ट्रीय एलर्जी और संक्रामक रोग संस्थान , राष्ट्रीय स्वास्थ्य संस्थान , यूएसए के साथ मिलकर जुलाई 1987 से संयुक्त रूप से भारत – अमेरिका वैक्सीन कार्य योजना  के रूप में जाना जाने वाला एक केंद्रित द्विपक्षीय सहयोगी कार्यक्रम लागू कर रहा है। विज्ञान और प्रौद्योगिकी के माननीय मंत्री एवं विदेश मंत्रालय से उचित अनुमोदन मिलने के साथ ही संयुक्त राज्य अमेरिका और भारत गणराज्य के बीच विज्ञान और प्रौद्योगिकी समझौते को ध्यान में रखते हुए वर्तमान पांच वर्षीय वीएपी संयुक्त वक्तव्य को अब 2027 तक बढ़ा दिया गया है। जैव प्रौद्योगिकी विभाग  के सचिव डॉ. राजेश एस. गोखले भारतीय प्रतिनिधिमंडल के साथ, जिसमें डीबीटी के वरिष्ठ अधिकारी शामिल हैं, वीएपी के संयुक्त कार्य समूह  की 34वीं बैठक तथा अन्य वैज्ञानिक परामर्शों के लिए संयुक्त राज्य अमेरिका  के दौरे पर हैं। संयुक्त कार्य समूह , वीएपी को निगरानी प्रदान करता है तथा इसमें भारत और अमेरिका के विशेषज्ञ और नीति निर्माता शामिल होते हैं जिसकी सह-अध्यक्षता भारतीय पक्ष से जैव प्रौद्योगिकी विभाग के सचिव द्वारा की जाती है।
यह बैठक 11 और 12 अक्टूबर, 2022 को बेथेस्डा, मैरीलैंड स्थित एनआईएच परिसर में आयोजित की गई थी। बैठक के दौरान संयुक्त राज्य अमेरिका में माननीय भारतीय राजदूत की उपस्थिति में, इस कार्यक्रम को 2027 तक पांच साल के लिए विस्तारित किए जाने को ध्यान में रखते हुए, डॉ राजेश एस गोखले और राष्ट्रीय एलर्जी और संक्रामक रोग संस्थान  के निदेशक, डॉ एंथनी फौसी द्वारा इंडो - यूएस वीएपी के संयुक्त वक्तव्य पर हस्ताक्षर किए गए। परंपरा के अनुसार, अमेरिका की ओर से वीएपी जेडब्ल्यूजी के पूर्व राष्ट्रीय प्रोफेसर एवं पूर्व अध्यक्ष स्वर्गीय प्रो. वी. रामलिंगास्वामी तथा स्वर्गीय प्रो. फ्रेड रॉबिंस की याद में एक ”राम -रॉबिन्स“ व्याख्यान आयोजित किया गया था। यह व्याख्यान स्वास्थ्य विज्ञान के क्षेत्र में एक प्रतिष्ठित व्यक्तित्व द्वारा दिया गया दोनों देशों के लिए वैज्ञानिक प्रासंगिकता के विषय पर आकर्षण की बात है। इस वर्ष डॉ. फौसी द्वारा 'महामारी की तैयारी और कोविड -19 से मिले सबक' पर यह 'राम-रॉबिन्स व्याख्यान' दिया गया था। सचिव, जैव प्रौद्योगिकी विभाग ने भी  ने भी इस दौरान व्याख्यान दिया।
सूचना और प्रसारण मंत्रालय
आईसीसी महिला विश्व कप 2022 का आकाशवाणी पर सीधा प्रसारण
जब हम आज अंतर्राष्ट्रीय महिला दिवस मना रहे हैं, हमारी भारतीय महिला क्रिकेट टीम ने टूर्नामेंट के अपने पहले मैच में पाकिस्तान को परास्त करके आईसीसी महिला क्रिकेट विश्व कप 2022 में चैम्पियन बनने का आगाज़ कर दिया है। अपनी महिला क्रिकेट टीम के इस गौरवपूर्ण अभियान को आप तक पहुंचाने के लिये प्रसार भारती, आकाशवाणी नेटवर्क की रेडियो कमेंट्री के जरिये महीना भर चलने वाले टूर्नामेंट का सीधा प्रसारण कर रहा है।
इस महीने के आरंभ में आईसीसी महिला क्रिकेट विश्व कप 2022 शुरू हुआ था, जिसका रेडियो प्रसारण आकाशवाणी देशभर के अपने प्राथमिक चैनलों, एआईआर एफएम, रेनबो नेटवर्क, डीआरएम और डीटीएच चैनलों पर कर रहा है।
इस कवरेज को ज्यादा दिलचस्प और रोमांचक बनाने के लिये आकाशवाणी विशेष स्टूडियो आधारित कार्यक्रमों का निर्माण करेगा, जिसमें विशेषज्ञ विभिन्न स्तरों पर टूर्नामेंट की गतिविधियों की बारीकियां बतायेंगे। ये कार्यक्रम दो भाषाओं, हिन्दी और अंग्रेजी में आपसी बातचीत पर आधारित होंगे।
श्रोताओं को आकाशवाणी से जोड़े रखने के लिये उपरोक्त कार्यक्रम मैच के शुरू होने से पहले, ब्रेक के दौरान और मैच के बाद प्रसारित किये जायेंगे। अपने डिजिटल श्रोताओं के लिये, ये कार्यक्रम प्रसार भारती खेल यू-ट्यूब चैनल - https://www.youtube.com/c/PrasarBharatiSports पर भी उपलब्ध होंगे।
कवरेज को समग्रता देने के लिये, क्रिकेट मैच की जानकारी हर घंटे दी जायेगी, जिसका प्रसारण देशभर के आकाशवाणी स्टेशन अपनी-अपनी क्षेत्रीय भाषाओं में करेंगे।
टूर्नामेंट चलने के दौरान कवरेज पर पूरा अपडेट दिया जायेगा, इसलिये आकाशवाणी खेल के ट्विटर हैंडल @akashvanisports और दूरदर्शन खेल के @ddsportschannel को देखते रहें।
आप इन एफएम रेनबो चैनलों पर क्रिकेट की लाइव कमेंट्री भी सुन सकते हैं:
लाइव क्रिकेट कमेंट्री इन डीआरएम चैनलों पर भी उपलब्ध होगीः
पूर्वोत्तर क्षेत्र विकास मंत्रालय
केन्द्रीय डोनर, पर्यटन और संस्कृति मंत्री श्री जी. किशन रेड्डी 10 और 11 अप्रैल 2023 को त्रिपुरा का दौरा करेंगे
केन्द्रीय डोनर, पर्यटन और संस्कृति मंत्री श्री जी. किशन रेड्डी 10 और 11 अप्रैल 2023 को त्रिपुरा का दौरा करेंगे। श्री रेड्डी मुख्यमंत्री श्री माणिक शाह और डोनर मंत्रालय, एनईसी और राज्य सरकार के अन्य वरिष्ठ अधिकारियों के साथ एक विकासात्मक समीक्षा करेंगे।
श्री रेड्डी अगरतला अखौरा रेल परियोजना का स्थलीय निरीक्षण भी करेंगे। अपनी दो दिवसीय यात्रा के दौरान श्री रेड्डी मुख्य अतिथि के रूप में उत्तर पूर्व सुरक्षा शिक्षा एवं वैश्विक रोजगार परकतासम्मेलन में भी सम्मलित होंगे। वह थिंक टैंक एशियन कॉन्फ्लुएंस द्वारा आयोजित ‘‘भारत-प्रशांत साझेदारी निर्माण में पूर्वोत्तर भारत, बांग्लादेश और बंगाल की खाड़ी ‘‘भावी कार्ययोजना’’ संवाद में भी भाग लेंगे और टिप्पणी प्रस्तुत करेंगे।
पेट्रोलियम एवं प्राकृतिक गैस मंत्रालय
इंडियन ऑयल,भारत पेट्रोलियम कॉर्पोरेशन लिमिटेड और हिंदुस्तान पेट्रोलियम कॉर्पोरेशन लिमिटेड ने मॉडल रिटेल आउटलेट योजनाशुरू की
इंडियन ऑयल,भारत पेट्रोलियम कॉर्पोरेशन लिमिटेड और हिंदुस्तान पेट्रोलियम कॉर्पोरेशन लिमिटेड ने मॉडल रिटेल आउटलेट योजना और दर्पण@पेट्रोलपंप नामक एक डिजिटल ग्राहक प्रतिक्रिया कार्यक्रम शुरू करने की घोषणा की है। तीन तेल सार्वजनिक उपक्रमों ने अपने नेटवर्क पर सेवा मानकों और सुविधाओं को बढ़ाने के लिए मॉडल रिटेल आउटलेट यानी आदर्श खुदरा दुकान लॉन्च करने के लिए हाथ मिलाया है, जो हर रोज 6 करोड़ से अधिक उपभोक्ताओं को सेवा प्रदान करता है।
इस पहल का उद्घाटन भारत सरकार के पेट्रोलियम एवं प्राकृतिक गैस और आवास एवं शहरी मामलों के मंत्री श्री हरदीप सिंह पुरी ने पेट्रोलियम एवं प्राकृतिक गैस और श्रम एवं रोजगार राज्य मंत्री श्री रामेश्वर तेली और पेट्रोलियम एवं प्राकृतिक गैस मंत्रालय में सचिव श्री तरुण कपूर की गरिमामयी उपस्थिति में किया।
तेजी से बदलते उपभोक्ता व्यवहार के साथ तालमेल बिठानेऔर खुदरा दुकानों में ग्राहकों को बेहतर अनुभव प्रदान करने की दृष्टि सेतेल विपणन कंपनियों का लक्ष्य इन पहलों के माध्यम से मानकीकृत ग्राहक सुविधाओं को सुनिश्चित करने के लिए खुदरा दुकान मानकों को एक मानदंड बनाना है।
इस योजना में देश भर में 70,000 से अधिक खुदरा दुकानों की एक गहन 5 स्तरीय मूल्यांकन प्रक्रिया शामिल है,जिसमें मुख्य सेवा और सुविधा मापदंडों के साथ-साथ स्वच्छ एवं स्वास्थ्यकरशौचालय, ग्राहक केंद्रित अभिनव भेंट आदि जैसे ग्राहक सुविधाओं के मानक शामिल हैं। खुदरा दुकानों को डिजिटल इंडिया अनिवार्यता को ध्यान में रखते हुए बिक्री के प्रदर्शन, दी जाने वाली सुविधाओं और बिक्री केंद्र पर उनके डिजिटल लेनदेन के प्रतिशत के आधार पर 4 श्रेणियों में विभाजित किया गया है।
शीर्ष प्रदर्शन करने वालों को पेट्रोलियम और प्राकृतिक गैस मंत्रालय द्वारा "श्रेष्ठ" और "उत्तम"पुरस्कार और संबंधित तेल कंपनियों द्वारा "राज्य सर्व प्रथम" पुरस्कार से सम्मानित किया जाएगा। डिजिटल ग्राहक प्रतिक्रिया कार्यक्रम दर्पण@पेट्रोलपंप एक अद्वितीय, तत्क्षण प्रतिक्रिया कार्यक्रम भी शुरू किया गया है। ग्राहकों को इसके जरिए अपनी बहुमूल्य प्रतिक्रिया देने के लिए प्रोत्साहित किया जाएगा, जिससे खुदरा दुकानों पर सेवा मानकों को बढ़ाने में मदद मिलेगी।
शिक्षा मंत्रालय
श्री प्रधान ने छात्रों से समाज को लाभान्वित करने और वैश्विक चुनौतियों का समाधान खोजने का आह्वान किया
श्री धर्मेंद्र प्रधान ने हैदराबाद विश्वविद्यालय के 22वें दीक्षांत समारोह को संबोधित किया
केंद्रीय शिक्षा और कौशल विकास तथा उद्यमिता मंत्री श्री धर्मेंद्र प्रधान ने आज हैदराबाद विश्वविद्यालय के 22वें दीक्षांत समारोह को संबोधित किया। तेलंगाना राज्य की राज्यपाल और हैदराबाद विश्वविद्यालय की चीफ रेक्टर डॉ. तमिलिसाई सुंदरराजन इस अवसर पर उपस्थित थीं।
श्री धर्मेंद्र प्रधान ने सभा को संबोधित करते हुए कहा कि हैदराबाद को मोतियों की नगरी के रूप में जाना जाता है। यह एक ऐसा शहर भी है जिसने बौद्धिक जगत की प्रसिद्ध हस्तियों को जन्म दिया है। उन्होंने कहा कि हैदराबाद अपने आईटी कौशल के लिए जाना जाता है। यह देश के एक प्रमुख चिकित्सा प्रौद्योगिकी केंद्र के रूप में भी उभर रहा है। उन्होंने कहा कि हैदराबाद विश्वविद्यालय एक उत्कृष्टता केंद्र के रूप में उभर रहा है। उन्होंने विश्वास व्यक्त करते हुए कहा कि यह विश्वविद्यालय 21वीं सदी में ज्ञान आधारित अर्थव्यवस्था का पथ प्रदर्शक होगा।
श्री प्रधान ने कहा कि हैदराबाद विश्वविद्यालय के दीक्षांत समारोह में बड़ी संख्या में छात्राओं को सम्मानित किया जा रहा है। हमारी नारीशक्ति हमारे देश के आर्थिक हितसाधन में एक प्रमुख भूमिका निभाएगी।
श्री प्रधान ने कहा कि आज जलवायु परिवर्तन, बदलते कृषि पैटर्न, नई बीमारियां सभी के लिए चिंता का विषय है। समाज इन कठिन चुनौतियों का समाधान प्रदान करने के लिए जानकार लोगों की ओर देख रहा है और हैदराबाद विश्वविद्यालय इन चुनौतियों का समाधान प्रदान करने में सक्षम है। उन्होंने कहा कि भारत एक प्रमुख आर्थिक महाशक्ति और ज्ञान आधारित अर्थव्यवस्था बनने की आकांक्षा रखता है। नवाचार और उद्यमिता हमें आगे ले जाएगी। उन्होंने कहा कि हमें अपने समाज को विकसित करने के लिए और अधिक वेल्थ-क्रिएटर और जॉब-क्रिएटर तैयार करने चाहिए।
श्री प्रधान ने यह भी कहा कि भारत एक बहुत पुरानी सभ्यता है, जिसका विज्ञान और प्रौद्योगिकी से गहरा संबंध है। कोविड-19 महामारी ने दिखाया है कि भारतीय ज्ञान प्रणाली और भारतीय जीवन-शैली के पास दुनिया को देने के लिए बहुत कुछ है। हमें आधुनिक संदर्भ में भारतीय ज्ञान प्रणाली  को बढ़ावा देना है।
श्री प्रधान ने जोर देकर कहा कि दुनिया बड़ी उम्मीद से भारत की ओर देख रही है। अगले 25 साल हम सभी के लिए महत्वपूर्ण हैं। जैसे ही हमने अमृत काल में प्रवेश किया है, एनईपी 2020 मानवता के कल्याण के लिए एक मार्गदर्शक बनी हुई है। पूरी पृथ्वी की देखभाल करना भारत की जिम्मेदारी है।
उन्होंने कहा कि भारत जलवायु परिवर्तन, खाद्य की कमी से लड़ने, शांति और सद्भाव का मार्ग प्रशस्त करने व स्वास्थ्य देखभाल और आर्थिक मॉडल प्रदान करने में दुनिया के लिए बेंचमार्क बनने जा रहा है। उन्होंने कहा कि भारत एनईपी 2020 के दर्शन के आधार पर मानवता के अग्रणी प्रकाश स्तंभ के रूप में उभरेगा।
बाद में, श्री प्रधान ने कहा कि जब भारत स्वतंत्रता के 100 वर्ष मनाएगा, तो हैदराबाद विश्वविद्यालय हमारे ज्ञान-आधारित समाज के प्रमुख केंद्रों में से एक होगा। उन्होंने छात्रों से अपनी शिक्षा को अधिक सार्थक और उद्देश्यपूर्ण बनाने के लिए समाज को लाभान्वित करने का आग्रह किया।
हैदराबाद विश्वविद्यालय ने विभिन्न पाठ्यक्रमों में नामांकित 4800 छात्रों को प्रतिष्ठित डिग्रियां प्रदान कीं, जिनमें से 1631 ने व्यक्तिगत रूप से अपनी डिग्री प्राप्त की और बाकी छात्र अनुपस्थित रहे, 573 पीएच.डी. स्कॉलर और कई छात्रों को उनके असाधारण प्रदर्शन के लिए पुरस्कार और पदक से सम्मानित किया गया।
इस्पात मंत्रालय
आरआईएनएल ने जनजातीय क्षेत्रों के 540 व्यक्तियों को कौशल विकास प्रशिक्षण प्रदान किया
जनजातीय क्षेत्रों के आर्थिक दृष्टि से कमजोर व्यक्तियों को अपने दम पर राजस्व सृजित करने में सक्षम बनाने के उद्देश्य से विशाखापत्तनम इस्पात संयंत्र की कॉरपोरेट इकाई आरआईएनएल ने अल्लूरी सीतारामराजू जिले के जनजातीय क्षेत्रों के 540 व्यक्तियों को कौशल विकास प्रशिक्षण प्रदान किया। आरआईएनएल ने 14 गांवों में कटाई, सिलाई एवं ड्रेसमेकिंग , घरेलू उपयोग वाले रसायन तैयार करने  और अडा लीफ प्लेट बनाने  जैसे क्षेत्रों या कार्यों में कौशल विकास प्रशिक्षण प्रदान किया है।
दिसंबर 2022 में शुरू हुए इन प्रशिक्षण कार्यक्रमों को सफलतापूर्वक पूरा किया गया, और लाभार्थियों के संबंधित कौशल का आकलन किया गया, और पाठ्यक्रम पूर्णता प्रमाण पत्र आज उन्हें सौंपे गए।
आरआईएनएल ने अपने कॉरपोरेट सामाजिक दायित्व के तहत प्रशिक्षण प्रदान करने पर 19.98 लाख रुपये खर्च किए हैं। संबंधित लाभार्थियों को आवश्यक कौशल प्रदान करने के लिए कौशल विकास और उद्यमिता मंत्रालय के अधीनस्थ जन शिक्षण संस्थान, विशाखापत्तनम की सेवाएं ली गईं।
श्री टी वी रमना राव, उप महाप्रबंधक , और आरआईएनएल ने इस प्रशिक्षण कार्यक्रम का संयोजन किया, और लाभार्थियों को प्रशिक्षण पूर्णता प्रमाण पत्र सौंपे।
स्वास्थ्य एवं परिवार कल्याण मंत्रालय
कोविड-19 पर नई यात्रा एडवाइजरी
पहले से ही लागू वीजा प्रतिबंधों के अलावा, नई यात्रा एडवाइजरी जारी की गई है जिसके अनुसार इटली या कोरिया से भारत आने के इच्छुक यात्रियों को वहां के स्वास्थ्य अधिकारियों द्वारा अधिकृत नामित प्रयोगशालाओं से कोविड-19 के लिए परीक्षण में निगेटिव पाए जाने के प्रमाण पत्र की आवश्यकता होगी। यह नई एडवाइजरी 10 मार्च, 2020 से लागू होगी। यह कोविड-19 मामलों के निर्वाह तक एक अस्थायी उपाय है।
पर्यावरण, वन एवं जलवायु परिवर्तन मंत्रालय
केन्द्र शासित प्रदेशों के रूप में जम्मू-कश्मीर और लद्दाख के निर्माण से एक नए अध्याय की शुरूआत : श्री जावड़ेकर
केन्द्रीय पर्यावरण, वन और जलवायु परिवर्तन तथा सूचना एवं प्रसारण मंत्री श्री प्रकाश जावड़ेकर ने आज नई दिल्ली में राष्ट्रीय एकता दिवस के अवसर पर सरदार वल्लभभाई पटेल को उनकी जयंती पर श्रद्धा सुमन अर्पित किए।
565 देशी रियासतों का विलय करने में सरदार पटेल के महत्वपूर्ण योगदान को याद करते हुए श्री जावड़ेकर ने कहा, ‘हाल ही में लोकसभा और राज्यसभा ने अनुच्छेद 370 को हटाने का महत्वपूर्ण निर्णय लिया है। यह घोषणा करते हुए मुझे प्रसन्नता हो रही है कि आज से जम्मू-कश्मीर और लद्दाख नए केन्द्र शासित प्रदेश बन गए हैं। यह एक नए अध्याय की शुरूआत है।’
श्री जावड़ेकर ने कार्यक्रम में एकता की शपथ भी दिलाई।
रक्षा मंत्रालय
नौसेना प्रमुख ने नौसेना बेस कारवार में 600 फ्लैटों वाली दो आवासीय इमारतों का उद्घाटन किया
नौसेना प्रमुख एडमिरल आर हरि कुमार ने 21 अगस्त 2023 को नौसेना बेस कारवार का दौरा किया। यात्रा के दौरान, नौसेना प्रमुख ने बड़ी संख्या में नौसेना कर्मियों के परिवारों की मौजूदगी में अमाधल्ली और अरगा नौसेना बेस में 600 फ्लैटों वाली दो आवासीय इमारतों का उद्घाटन किया।
आईजीबीसी  गोल्ड रेटिंग का अनुपालन करते हुए दस आवासीय टावरों में आधुनिक सुविधाओं, बेहतर आंतरिक सज्जा, भूदृश्य और बाहरी सेवाओं का प्रावधान किया गया है। ये अवसंरचना विकास, परियोजना सीबर्ड के चल रहे चरण आईआईए का हिस्सा है और इसमें लगभग 10,000 यूनिफॉर्म्ड और सिविलियन पर्सनल अपने परिवारों के साथ रहेंगे।
इस मौजूदा निर्माण ने कई प्रत्यक्ष और अप्रत्यक्ष रोजगार सृजित किए हैं। यह परियोजना भारत सरकार की 'आत्मनिर्भरभारत' पहल के अनुरूप है, जो 90 प्रतिशत से अधिक सामग्री घरेलू स्तर पर प्राप्त करती है।
नौसेना प्रमुख ने उच्च गुणवत्ता वाली रक्षा अवसंरचना के निर्माण में परियोजना सीबर्ड के प्रयास की सराहना की और शेष सुविधाओं को शीघ्र पूरा करने का आग्रह किया।
रक्षा मंत्रालय
भारतीय वायुसेना के अपाचे हेलीकॉप्टर की एहतियाती लैंडिंग
भारतीय वायुसेना के एक अपाचे हेलीकॉप्टर ने 17अप्रैल,2020 को पठानकोटएयरबेस से उड़ान भरी। उड़ान भरने के लगभग 1 घंटे बाद हेलीकॉप्टर में मशीनी खराबी पाई गयी। इसके बाद हेलीकॉप्टर ने इंदौरा, पंजाब के पश्चिम में सुरक्षित लैंडिंग की। विमान के कप्तान ने हेलीकॉप्टर को सुरक्षित रखने के लिए सही और त्वरित कार्रवाई की। हेलीकॉप्टर में सवार सभी चालक दल सुरक्षित हैं और किसी भी संपत्ति को कोई नुकसान नहीं पंहुचा है। आवश्यक सुधार के बाद विमान को वापस लाया जायेगा।
पेट्रोलियम एवं प्राकृतिक गैस मंत्रालय
कैबिनेट ने भारत पेट्रोलियम कॉर्पोरेशन लिमिटेड की पूर्ण स्वामित्व वाली सहायक कंपनी भारत पेट्रो रिसोर्सेज लिमिटेड द्वारा ब्राजील में बीएम-एसईएएल-11 परियोजना के विकास के लिए अतिरिक्त निवेश की मंजूरी दी
प्रधानमंत्री श्री नरेन्द्र मोदी की अध्यक्षता में आर्थिक मामलों की मंत्रिमंडलीय समिति ने भारत पेट्रोलियम कॉर्पोरेशन लिमिटेड  की पूर्ण स्वामित्व वाली सहायक कंपनी भारत पेट्रो रिसोर्सेज लिमिटेड  द्वारा ब्राजील में बीएम-एसईएएल-11 रियायत परियोजना के विकास के लिए 1,600 मिलियन डॉलर  के अतिरिक्त निवेश की मंजूरी दी है।
सीसीईए ने निम्नलिखित की भी मंजूरी दी:
i. बीपीसीएल द्वारा बीपीआरएल की इक्विटी निवेश सीमा और कंपनी की अधिकृत शेयर पूंजी में वृद्धि, इसे 15,000 करोड़ रुपये से बढ़ाकर 20,000 करोड़ रुपये  करना।
ii. इंटरमीडिएट डब्ल्यूओएस के माध्यम से बीपीआरएल इंटरनेशनल बीवी द्वारा इंटरनेशनल बीवी ब्रासील पेट्रोलो लिमिटाडा में इक्विटी निवेश की सीमा को 5,000 करोड़ रुपये की मौजूदा सीमा से बढ़ाकर 15,000 करोड़ रुपये करने के लिए अधिकृत करना, यानी 10,000 करोड़ रुपये की वृद्धि।
बीएम-एसईएएल-11 परियोजना में 2026-27 से उत्पादन शुरू होने की उम्मीद है।
यह सहायक होगी:
ए) भारत की ऊर्जा सुरक्षा को मजबूत करने के लिए इक्विटी तेल तक पहुंच।
बी) भारत की कच्चे तेल की आपूर्ति में विविधता लाने में, भारतीय तेल कंपनियों ने ब्राजील से अधिक कच्चे तेल की आपूर्ति में रुचि व्यक्त की है।
सी) ब्राजील में भारत की पैठ मजबूत करने में, जिससे पड़ोसी लैटिन अमेरिकी देशों में व्यापार के रास्ते और खुलेंगे।
डी) दोनों देशों के बीच द्विपक्षीय संबंधों को और मजबूत करने में।
इस रियायत में बीपीआरएल का भागीदारी हित  40 प्रतिशत है, जिसमें ब्राजील की राष्ट्रीय तेल कंपनी पेट्रोब्रास, संचालक के रूप में 60 प्रतिशत का भागीदार है।
बीपीआरएल, 2008 से ब्राजील में इस परियोजना के अन्वेषण और विकास कार्य से जुड़ी हुई है।
संस्कृति मंत्रालय
राष्ट्रीय संस्मारक प्राधिकरण ने डॉ. अम्बेडकर से जुड़े दो स्थलों को राष्ट्रीय महत्व का स्मारक घोषित करने की सिफारिश की
राष्ट्रीय संस्मारक प्राधिकरण ने भारतीय संविधान के जनक एवं महान समाज सुधारक डॉ. अम्बेडकर से जुड़े दो स्थलों को राष्ट्रीय महत्व का स्मारक घोषित करने की सिफारिश की है।
राष्ट्रीय संस्मारक प्राधिकरण ने इस आशय की सिफारिश की है कि वडोदरा स्थित संकल्प भूमि बरगद के पेड़ परिसर, जहां डॉ. अम्बेडकर ने 23 सितंबर, 1917 को अस्पृश्यता उन्मूलन का संकल्प लिया था, को राष्ट्रीय महत्व का स्मारक घोषित किया जाना चाहिए। यह स्थान सौ साल से भी अधिक पुराना है और डॉ. अम्बेडकर द्वारा शुरू की गई सामाजिक सम्मान क्रांति का गवाह रहा है।
राष्ट्रीय संस्मारक प्राधिकरण ने सतारा  स्थित प्रताप राव भोसले हाई स्कूल को भी राष्ट्रीय महत्व का स्मारक घोषित किए जाने की सिफारिश की है। इसी स्कूल में भीम राव रामजी अम्बेडकर ने अपनी प्राथमिक शिक्षा प्राप्त की थी।
इस स्कूल का रजिस्टर अभी भी गर्व के साथ एक छात्र के तौर पर छोटे बालक भीम राव द्वारा मराठी में किए गए हस्ताक्षर को दर्शाता है। जिला परिषद के अंतर्गत आने वाला यह स्कूल जीर्ण –शीर्ण हालत में है।
इन सिफारिशों को राष्ट्रीय संस्मारक प्राधिकरण द्वारा संस्कृति राज्यमंत्री श्री अर्जुन राम मेघवाल के समक्ष रखा गया है।
राष्ट्रीय संस्मारक प्राधिकरण के अध्यक्ष श्री तरुण विजय ने कहा कि सामाजिक सदभाव और समानता के क्षेत्र में यह एक बहुमूल्य विरासत है और इसे राष्ट्रीय महत्व के स्मारक के रूप में घोषित व संरक्षित किया ही जाना चाहिए ।
रक्षा मंत्रालय
केन्या के सीडीएफ एक सप्ताह के भारत दौरे पर
उनका अफ्रीका के बाहर किसी देश का पहला दौरा
केन्या के रक्षा बलों के प्रमुख जनरल रॉबर्ट किबोची रक्षा मंत्रालय के निमंत्रण पर 02 से 06 नवंबर 2020 के बीच भारत का दौरा कर रहे हैं। इस साल के शुरू में मई में कमान संभालने के बाद सीडीएफ केन्या अफ्रीका के बाहर भारत पहला ऐसा देश है जिसका वे दौरा कर रहे हैं। अपनी सप्ताह भर की यात्रा के दौरान वह रक्षा मंत्री, राष्ट्रीय सुरक्षा सलाहकार, सेवा प्रमुखों और विदेश मंत्रालय के वरिष्ठ अधिकारियों से नई दिल्ली में मुलाकात करेंगे।
2. जनरल ऑफिसर अपनी यात्रा के दौरान आगरा, महू और बेंगलुरु भी जाएंगे। संयोग से यह पहली बार नहीं है जब सीडीएफ भारत का दौरा कर रहे हैं क्योंकि एक युवा ऑफिसर के रूप में 1984-1987 के दौरान उन्होंने महू स्थित मिलिट्री कॉलेज ऑफ टेलीकॉम इंजीनियरिंग में अपना सिग्नल ऑफिसर्स डिग्री टेलीकॉम इंजीनियरिंग कोर्स पूरा किया था।
3. जनरल ऑफिसर की यात्रा ऐसे समय में हो रही है जब भारत और केन्या के बीच द्विपक्षीय संबंध में गहरी भागीदारी है। माननीय प्रधानमंत्री श्री नरेन्द्र मोदी की 2016 में केन्या की यात्रा और 2017 में केन्या के महामहिम राष्ट्रपति की पारस्परिक यात्रा से यह रिश्ता तेजी से मजबूत हुआ है। रक्षा सहयोग के क्षेत्रों में क्षमता और क्षमता निर्माण, काउंटर टेररिज्म, यूएन पीस कीपिंग ऑपरेशंस, मेडिकल हेल्थ केयर और साइबर सुरक्षा शामिल हैं।
4. यह देखते हुए कि भारत और केन्या परिपक्व लोकतंत्र हैं और इनके पास पेशेवर सशस्त्र बल हैं, दोनों राष्ट्रों के बीच विचार का बहुत अधिक सामंजस्य है। यात्रा दोनों देशों और दोनों सशस्त्र बलों के बीच पहले से मजबूत द्विपक्षीय संबंधों को और मजबूत करेगी। जनरल ऑफिसर 07 नवंबर 2020 को रवाना होंगे।
श्रम और रोजगार मंत्रालय
सुब्रह्मण्यन को राष्ट्रीय सुरक्षा परिषद का अध्यक्ष नियुक्त किया गया
श्री एस. एन. सुब्रह्मण्यन को तीन साल की अवधि के लिए राष्ट्रीय सुरक्षा परिषद का अध्यक्ष नियुक्त किया गया है। उनके अनुभव से राष्ट्रीय सुरक्षा परिषद का मार्गदर्शन मिलने की संभावना है, जिसकी नई व्यावसायिक सुरक्षा स्वास्थ्य और कार्य शर्तों, 2020  के तहत कार्य स्थानों में सुरक्षा सुनिश्चित करने के लिए एक प्रमुख भूमिका निभाएगी।
राष्ट्रीय सुरक्षा परिषद देश में ओएसएच को नियंत्रित करने वाली नियमों को फिर से बनाने में डीजीएफएएसएलआई की सहायता करेगी जिसको 50 वर्षों से अपडेट नहीं किया गया है। ओएसएच कोड के तहत थर्ड पार्टी ऑडिट और प्रमाणन के लिए योजना तैयार करने में एनएससी भी शामिल होगा। एनएससी पहले से ही अपने ओएसएच के प्रदर्शन के आधार पर प्रतिष्ठानों की सुरक्षा रेटिंग पर काम कर रहा है जिसे देश के माध्यम से बढ़ाया जा सकता है और निरीक्षण प्रणाली से जोड़ा जा सकता है।
एलएंडटी लिमिटेड के सीईओ और प्रबंध निदेशक, श्री सुब्रह्मण्यन एक प्रतिष्ठित इंजीनियर हैं, जिन्होंने कई वर्षों तक एलएंडटी के बुनियादी ढांचे के कारोबार को गति दी है और यह देश का सबसे बड़ा निर्माण संगठन है और दुनिया में 14वें स्थान पर है। एलएंडटी देश की सबसे बड़ी इंजीनियरिंग कंपनियों में से एक है, जो भारी इंजीनियरिंग, रक्षा, जहाज, बिल्डिंग आदि का निर्माण करती है।
उप राष्ट्रपति सचिवालय
उपराष्ट्रपति ने गणेश चतुर्थी की पूर्व संध्या पर लोगों को बधाई दी
उपराष्ट्रपति श्री एम. वेंकैया नायडू ने एक संदेश में गणेश चतुर्थी की पूर्व संध्या पर लोगों को शुभकामनाएं दी हैं।
उनके संदेश का पूरा पाठ इस प्रकार हैः
मैं अपने देश के सभी लोगों को ‘गणेश चतुर्थी’ के शुभ अवसर पर हार्दिक बधाई और शुभकामनाएं देता हूं।
भगवान गणेश को भगवान शिव और देवी पार्वती का छोटा पुत्र माना जाता है। गणेशजी ज्ञान, समृद्धि और सौभाग्य के अवतार के रूप में प्रतिष्ठित हैं। हम कोई भी नया काम शुरू करने से पहले भगवान गणेश का आह्वान करके हमारे रास्ते में आने वाली सभी प्रकार की बाधाओं को दूर करने के लिए उनका आशीर्वाद मांगते हैं।
गणेश चतुर्थी 10 दिन तक चलने वाला त्यौहार है, जो भगवान गणेश के जन्म का प्रतीक है। इस अवसर पर आयोजित उत्सवों में अक्सर भारी संख्या में लोग एकत्र होते हैं और भक्तों द्वारा जुलूस निकाले जाते हैं। प्रत्येक वर्ष लोग भगवान गणेश की सुंदर मूर्तियों को अपने घर में लाते हैं और अत्यंत भक्ति भाव और पवित्रता के साथ उनकी पूजा करते हैं। इस त्यौहार के 10वें यानी अंतिम दिन भगवान गणेशजी की प्रतिमाओं का विसर्जन होता है, जो भगवान गणेश की कैलाश यात्रा का प्रतीक है।
हालांकि विशाल जुलूस और सभाएं गणेश चतुर्थी समारोहों की पहचान हैं, लेकिन इस वर्ष हमें कोविड-19 महामारी के प्रसार को देखते हुए समारोहों के आयोजन में नरमी बरतनी चाहिए। मैं देश के सभी नागरिकों से कोविड-19 शारीरिक दूरी प्रोटोकॉल का कड़ाई से अनुपालन करने और त्यौहार का जश्न मनाते हुए साफ-सफाई बनाए रखने का अनुरोध करता हूं।
यह गणेश चतुर्थी हमारे देश में शांति, सद्भाव और समृद्धि लाए।